

**REPUBLIKA HRVATSKA**

grb_NR_png**BJELOVARSKO-BILOGORSKA ŽUPANIJA**

**OPĆINA NOVA RAČA**

**OPĆINSKO VIJEĆE**

KLASA: 410-04/25-01/

URBROJ: 2103-13-02-25-1

U Novoj Rači, \_\_\_\_\_\_\_\_\_\_\_ 2025.

Na temelju članka 20., članka 26., članka 41. stavak 4. i članka 42. stavak 1. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24) i članka 33. Statuta Općine Nova Rača (“Službeni glasnik Općine Nova Rača” broj 2/21 i 2/23), Općinsko vijeće Općine Nova Rača, OIB: 63151588084 na svojoj 31. sjednici održanoj dana \_\_\_\_\_\_\_\_ 2025. godine donosi

**ODLUKU**

**o općinskim porezima Općine Nova Rača**

1. **OPĆE ODREDBE**

**Članak 1.**

Ovom se Odlukom utvrđuju vrste poreza koje pripadaju Općini Nova Rača, visina stope poreza na potrošnju, visina poreza na nekretnine, što se smatra javnom površinom, visinu, način i uvjete plaćanja poreza na korištenje javnih površina, uvjeti za oslobađanje od plaćanja poreza na nekretnine za socijalno ugrožene osobe, te nadležno porezno tijelo za utvrđivanje i naplatu poreza.

1. **VRSTE POREZA**

Članak 2.

Općinski porezi su:

1. Porez na potrošnju,
2. Porez na nekretnine,
3. Porez na korištenje javnih površina.
4. **Porez na potrošnju**

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Nova Rača. Obveznik poreza na potrošnju je pravna i fizička osoba koja pruža ugostiteljske usluge na području Općine Nova Rača.

Članak 4.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost. Porez na potrošnju plaća se po stopi od 3% od utvrđene osnovice.

Članak 5.

Obračunsko razdoblje poreza na potrošnju je od prvog do posljednjeg dana u mjesecu. Utvrđenu obvezu poreza na potrošnju za obračunsko razdoblje iz prethodnog stavka ovoga članaka porezni obveznik prijavljuje na propisanom obrascu kojeg je dužan predati nadležnom poreznom tijelu do 20. dana u mjesecu za prethodni mjesec, pojedinačno za svaki ugostiteljski objekt. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 6.

Poslove u svezi s utvrđivanjem i naplatom poreza na potrošnju obavlja nadležna ispostava Porezne uprave.

1. **Porez na nekretnine**

Članak 7.

Porez na nekretnine plaćaju domaće i strane, pravne i fizičke osobe koje su vlasnici nekretnina na području Općine Nova Rača na dan 31. ožujka godine za koju se utvrđuje porez.

Nekretninom se u smislu ove odluke smatra svaka stambena zgrada ili stambeni dio stambeno-poslovne zgrade ili stan, te svaki drugi samostalni funkcionalni prostor namijenjen stanovanju.

Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se utvrđuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez, odnosno danom početka korištenja nekretnine koja se koristi bez uporabne dozvole.

Članak 8.

Porez na nekretnine na području Općine Nova Rača plaća se godišnje u visini od 2,00 €/m2 korisne površine nekretnine.

Članak 9.

Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenim na dan 31. ožujka godine za koju se utvrđuje porez.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.

Članak 10.

Porez na nekretnine ne plaća se na nekretnine:

* Koje služe za stalno stanovanje
* Koje se iznajmljuju na temelju ugovora o najmu za stalno stanovanje,
* Javne namjene i nekretnine namijenjene institucionalnom smještaju osoba
* Koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo najmanje šest mjeseci
* Preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci
* Koje zbog proglašenja prirodnih nepogoda u određenom poreznom razdoblju nisu podobne za stambeni prostor
* U slučajevima kada se iz svih okolnosti može utvrditi da je onemogućena stambena namjena nekretnine
* U vlasništvu Općine Nova Rača koje se nalaze isključivo na području Općine Nova Rača
* Koje domaćinu određenom prema propisu kojim se uređuje ugostiteljska djelatnost služe za stalno stanovanje.

Porezni obveznik dužan je na poziv Poreznog tijela dokazati da se radi o nekretnini koja služi za stalno stanovanje., Prijava prebivališta na nekretnini ne smatra se dokazom stalnog stanovanja. Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. alineje 2. ovog članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. alineje 7. ovog članka stambena namjena nekretnine u smislu Zakona utvrđuje se na temelju postojanja infrastrukture ili opreme ili uređaja koji zamjenjuju priključke na infrastrukturu.

Za nekretnine iz stavka 1. alineje 7.ovog članka porezni obveznik dužan je dokazati da je onemogućena stambena namjena nekretnine.

Članak 11.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine, odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobađanje od plaćanja poreza na nekretnine.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Članak 12.

Od obveze plaćanja poreza na nekretnine mogu se osloboditi socijalno ugroženi građani odnosno korisnici zajamčene minimalne novčane naknade.

Radi dokazivanja prava na oslobađanje od plaćanja poreza na nekretnine, porezni obveznik je dužan na traženje Poreznog tijela dostaviti odgovarajuće dokaze i isprave kojim dokazuje status korisnika zajamčene minimalne naknade, te po potrebi i druge dokaze kojim će ostvariti pravo na oslobođenje od plaćanja.

Članak 13.

Porez na nekretnine lokalni je porez čiji se prihod dijeli:

* 80% udio pripada Općini Nova Rača na čijem se području nekretnina nalazi
* 20% udio pripada Bjelovarsko-bilogorskoj županiji na čijem se području nekretnina nalazi.

1. **Porez na korištenje javnih površina**

Članak 14.

Javnom površinom u smislu ove Odluke smatraju se površine u vlasništvu Općine Nova Rača koje su po svojoj naravi namijenjene javnoj uporabi, kao i površine kojima upravlja Općina Nova Rača sukladno propisima, a koje neposredno graniče s površinom ili objektom nad kojima pravo vlasništva ili korištenja ima obveznik poreza na korištenje javnih površina.

Članak 15.

Prije korištenja javnih površina, pravne i fizičke osobe, dužne su od nadležnog poreznog tijela zatražiti odobrenje i dostaviti podatke o lokaciji, vremenu, namjeni korištenja i potrebnoj površini u četvornim metrima javne površine koju namjeravaju koristiti, kao i podatke o poreznom obvezniku.

Obveznici poreza na korištenje javnih površina su pravne i fizičke osobe kojima je odobreno korištenje javne površine iz članka 7. ove Odluke.

Članak 16.

Porez na korištenje javnih površina plaća obveznik poreza na korištenje javnih površina u

visini kako slijedi:

1. Ljetne terase – 2,70 eura/m2 dnevno

2. Prodajni stolovi i klupe – 2,70 eura/m2 dnevno

3. Površine ispred trgovina za prodaju roba – 2,70 eura/m2 dnevno

4. Zabavišta, cirkusi i sl. – 0,66 eura/m2 dnevno

5. Za prodaju putem pokretne prodaje iz posebno uređenog i opremljenog vozila – 465,00

eura godišnje

6. Za reklamne panoe

Površine do 2 m2 – 27,00 eura godišnje

Površine više od 2 m2 – 66,00 eura godišnje

7. Za prekop površine radi priključka na infrastrukturu -1,40 eura po m2 dnevno.

Članak 17.

Porez na korištenje javnih površina plaća se u roku 15 dana od dana dostave rješenja o utvrđivanju toga poreza.

Članak 18.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu izuzimaju se od obveze plaćanja poreza na korištenje javne površine.

Povodom blagdana Velike Gospe načelnik Općine Nova Rača, odrediti će posebnom Odlukom cijene plaćanja poreza na korištenje javne površine.

Članak 19.

Obvezu plaćanja poreza na korištenje javne površine utvrđuje Jedinstveni upravni odjel Općine Nova Rača.

Članak 20.

Rješenje o razrezu poreza na korištenje javne površine donosi Jedinstveni upravni odjel Općine Nova Rača.

1. **PROVEDBENE ODREDBE**

Članak 21.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2., točkom 1. i 2.ove Odluke o općinskim porezima Općine Nova Rača prenose se na obavljanje nadležnoj ispostavi Porezne uprave, a u skladu sa odredbama Pravilnika kojim se utvrđuju uvjeti, opseg i naknada za obavljanje tih poslova.

Za obavljanje poslova iz stavka 1. ove Odluke Poreznoj upravi pripada naknada u iznosu od 5 % od ukupno naplaćenih prihoda, a sukladno visini propisanoj Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave („Narodne novine“ broj 1/2017.).

Porezna uprava dužna je Općini do 15-og u mjesecu dostaviti zbirno izvješće o utvrđenim i naplaćenim porezima za prethodni mjesec.

Porezna uprava dužna je Općini dostaviti zbirno izvješće o saldu nenaplaćenih potraživanja općinskih poreza i to:

– do 28. veljače tekuće godine sa stanjem na dan 31. 12. prethodne godine,

– do 31. srpnja tekuće godine sa stanjem na dan 30. 6. tekuće godine.

Nadležna Fina zadužena za raspoređivanje javnih prihoda ovlaštena je za obračun naknade iz stavka 2. ovog članka i vršiti uplatu iste u državni proračun i to do zadnjeg dana u mjesecu za protekli mjesec.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2., točkom 3. ove Odluke obavlja Jedinstveni upravni odjel Općine Nova Rača.

1. **PRIJELAZNE I ZAVRŠNE ODREDBE**

Članak 22.

Glede utvrđivanja, naplate, povrata poreza, žalbenog postupka, zastare i prekršajnog postupka primjenjuju se odredbe zakona kojim je uređen opći porezni postupak osim ako je Zakonom o porezu na dohodak i Zakonom o lokalnim porezima ili Prekršajnim zakonom drugačije uređeno pa se primjenjuju odredbe tih zakona u postupcima utvrđivanja i naplate lokalnih poreza.

Članak 23.

Postupci utvrđivanja poreza započeti po odredbama Odluke općinskim porezima Općine Nova Rača („Službeni glasnik Općine Nova Rača“ broj 4/22)., koji nisu završeni do dana stupanja na snagu ove Odluke, dovršit će se prema odredbama Odluke općinskim porezima Općine Nova Rača („Službeni glasnik Općine Nova Rača“ broj 4/22).

Članak 24.

Stupanjem na snagu ove Odluke prestaje važiti Odluka o općinskim porezima Općine Nova Rača („Službeni glasnik Općine Nova Rača“ broj 4/22).

Članak 25.

Ova odluka dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza.

Članak 26.

Ova Odluka stupa na snagu osmi dan od dana objave u „Službenom glasniku Općine Nova Rača“,

**OPĆINSKO VIJEĆE OPĆINE NOVA RAČA**

**PREDSJEDNICA**

**OPĆINSKOG VIJEĆA**

Ivana Lončar

**O B R A Z L O Ž E N J E**

Pravna osnova

Općinsko vijeće Općine Nova Rača donijelo je Odluku o općinskim porezima Općine Nova Rača („Službeni glasnik Općine Nova Rača“ broj 4/22) – dalje u tekstu Odluka.

Zakonska osnova za donošenje Odluke o lokalnim porezima nalazi se u odredbama Zakona o lokalnim porezima („Narodne novine“ broj 115/16, 101/17, 114/22, 114/23, 152/24 , dalje u tekstu: Zakon).

Budući da je 13. prosinca 2024. godine donesen Zakon o izmjenama i dopuni Zakona o lokalnim porezima koji se primjenjuje od 01. siječnja 2025. godine, predstavnička tijela jedinice lokalne samouprave dužna su uskladiti svoje odluke s odredbama tog Zakona, te je dostaviti poreznoj upravi najkasnije do 28. veljače 2025. godine za primjenu tijekom 2025. godine.

Ključna izmjena odnosi se na uvođenje poreza na nekretnine, kod JLS koje do sada nisu imale porez na kuće za odmor sada se u stvari uvodi novi porez, dok kod JLS koje su imale porez na kuće za odmor ova izmjena odnosi se na promjenu naziva poreza na kuće za odmor u porez na nekretnine, te posljedične prilagodbe tog poreznog oblika.

Osnovna pitanja koja se uređuju aktom

Važećom Odlukom kao vrsta poreza Općine Nova Rača propisan je porez na potrošnju i porez na korištenje javnih površina. Kako su od 01. siječnja 2025. godine sve jedinice lokalne samouprave dužne uvesti porez na nekretnine, predloženim aktom nužno je uskladiti odredbe važeće Odluke sa novim poreznim oblikom, te propisati najvažnije odredbe koje se odnose na utvrđivanje i naplatu poreza na nekretnine.

Porez na nekretnine plaćaju domaće i strane pravne i fizičke osobe koje su vlasnici nekretnine na dan 31. ožujka godine za koju se utvrđuje porez. Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Nadalje se odlukom propisuje visina poreza na nekretnine na području Općine Nova Rača koja bi u svim naseljima na području općine (prema ovom Prijedlogu odluke) iznosila 2,00 €/m2 (Zakonom je propisano da visina poreza na nekretnine može iznositi od 0,60 €/m2 do 8,00 .€/m2 korisne površine nekretnine).

Odlukom je također regulirano za koje nekretnine se ne plaća porez na nekretnine, a propisana je i mogućnost oslobađanja od plaćanja poreza na nekretnine za korisnike zajamčene minimalne novčane naknade.

U dijelu koji se odnosi na porez na korištenje javnih površina u ovom Prijedlogu odluke visine poreza se utvrđuju u eurima u odnosu na važeću odluku u kojoj je visina poreza utvrđena u kunama.

Naglašava se da kako bi primjena i postupanje bilo jasnije i potpunije pristupilo se izradi nove Odluke o općinskim porezima Općine Nova Rača.

REFERENT:

Jasna Pečar